FI Euroopan unionin virallinen lehti C 262/13

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

2013/C 262/06

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

”BAYERISCHE BREZE”/”BAYERISCHE BREZN”/”BAYERISCHE BREZ’N”/”BAYERISCHE BREZEL”

EY-N:o: DE-PGI-0005-0971-23.02.2012

SMM ( X ) SAN ( )

1. Nimi

”Bayerische Breze”/”Bayerische Brezn”/”Bayerische Brez’n”/”Bayerische Brezel”

2. Jäsenvaltio tai kolmas maa

Saksa

3. Maataloustuotteen tai elintarvikkeen kuvaus

3.1 Tuotetyyppi

Luokka 2.4 – Leipomo-, konditoria-, makeis- ja keksituotteet

3.2 Kuvaus 1 kohdassa mainittua nimitystä vastaavasta tuotteesta

”Bayerische Breze” on perinteinen suolainen lipeäleivonnainen (Laugengebäck), jota kutsutaan myös nimillä ”Bayerische Brezn”, ”Bayerische Brez’n” ja ”Bayerische Brezel”. Muodoltaan leivonnainen muistuttaa (ja symboloi) rukoukseen ristittyjä käsivarsia. Tämä muoto saadaan kietomalla (laittamalla ristikkäin) ohueksi pyöritetty taikinatanko, jonka keskellä on umpisolmu, siten, että tangon päät puristetaan yhteen pienen etäisyyden päässä rinkilän paksusta osasta ja että tankojen väliin muodostuu kolme mahdollisimman samankokoista kenttää. Tälle baijerilaiselle suolarinkelille on tyypillistä voimakkaan kiiltävä kuparinruskea kuori, jota vastaan paistaessa syntyneet repeytymät muodostavat vaalean kontrastin.

Nautintoarvo syntyy pitkälti lipeäisestä mausta sekä rinkelin napakasta lohkeamisesta ja sisuksen vanumaisesta, vielä pehmeästä rakenteesta.

Rinkeleistä valmistetaan erilaisia ja erikokoisia muunnelmia. Yleensä niiden päälle on ripoteltu karkeaa suolaa. Vaihtoehtoisesti voidaan käyttää myös unikon-, seesamin-, kurpitsan- tai auringonkukansiemeniä ja juustoa. Rinkelin kuori on ohut, kastanjanruskea ja kiiltäväksi paistettu. Taikina sen sijaan on mehevä, pehmeä ja vaalea.

”Bayerische Breze” -valikoimaan kuuluvat myös taikinapakasteet (esim. jatkokäsittelyyn omassa yrityksessä, myyntiin pakasteena elintarvikealan vähittäiskaupassa paistamista varten, tukkukauppaan). Breze-rinkelit ovat jo pakasteina rinkelinmuotoisia, mistä syystä myös ne kuuluvat – muun muassa kohdassa 5.2 kuvatun reseptin ja muodon perusteella – nimityssuojan piiriin. Taikinapakasteet käsitellään yleensä lipeällä ennen pakastamista.

3.3 Raaka-aineet (ainoastaan jalostetut tuotteet)

Vehnäjauhon lisäksi Bayerische Breze -rinkelitaikinan valmistukseen tarvitaan vettä, hiivaa, suolaa, soodaa, rasvaa ja mahdollisesti valmista leivontasekoitetta, joka sisältää mallasta.

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Myyntivalmiiden Breze-rinkelien tai taikinapakasteiden koko valmistusprosessi.

Kohdassa 3.3 mainituista raaka-aineista valmistettua taikinaa vaivataan voimakkaasti, ja lopuksi se paloitellaan ja palat pyöritellään päitään kohti oheneviksi tangoiksi. Ne kiedotaan sitten Breze-rinkeleiksi käsin (erityinen käsityötekniikka) tai koneella, ja päät painetaan tiukasti kiinni. Valmiiksi muotoillut taikinarinkelit voidaan nyt, ennen kuin ne upotetaan lipeään, joko käsitellä suoraan edelleen (jähmettäminen) tai jäähdyttää (käymisen lykkääminen). Lipeäkäsittely tapahtuu lipeäliemellä, jonka natriumhydroksidipitoisuus on laimennettu alle 4 prosenttiin. Sitten Breze-rinkeleille ripotellaan Breze-suolaa, ja ne paistetaan. Tämän jälkeen ne on jäähdytettävä hyvin ja säilytettävä kuivassa, sillä muutoin ohut suolainen kuori vetää kosteutta puoleensa.

3.6 Viipalointia, raastamista, pakkaamista jne. koskevat erityiset säännöt

—

3.7 Merkintöjä koskevat erityissäännöt

—

4. Määritetty maantieteellinen alue

Baijerin osavaltio

5. Yhteys maantieteelliseen alueeseen

5.1 Maantieteellisen alueen erityisyys

Breze-rinkeli on kuvioleipä, ja se juontanee juurensa roomalaisesta rengasleivästä, jota syötiin iltapalaksi. Rengasleipää syötiin erityisesti luostareissa. Leivän muoto muuttui ajan mittaan siten, että renkaasta ojentui ulos sakara, jolloin leipä muistutti numeroa kuusi. Nykyistä Breze-rinkelin muotoa kohti päästiin, kun kaksi yksisakaraista Brezeä liitettiin ja solmittiin yhteen. Näin muodostui Breze-rinkeli sellaisena, kuin sen nykyisin tunnemme. Vain sellaisista suolarinkeleistä, joilla on kuvatunlainen muoto, voidaan käyttää nimitystä ”Bayerische Breze” (tai ”Bayerische Breze”, ”Bayerische Brezn”, ”Bayerische Brez’n”, ”Bayerische Brezel”).

Nimi viittaa muinaisyläsaksalaisen ”Brezitella”-sanan kautta latinankieliseen ”brachiatellium”-sanaan, joka voitaisiin kääntää ’pieneksi käsivarreksi’: Breze-rinkelihän symboloi – kuten kohdassa 3.2 jo mainittiin – rukoukseen ristittyjä käsivarsia. Breze-rinkeli oli erityinen juhlaleivonnainen, jota leivottiin uudenvuodenpäiväksi, palmusunnuntaiksi tai sadonkorjuun kiitosjuhlaa varten. Etelä-Saksassa oli paljon luostareita, mistä syystä Breze-rinkeli on levinnyt siellä erityisen laajalle.

5.2 Tuotteen erityisyys

Bayerische Breze -suolarinkelin erityisyyden taustalla on yhtäältä sen ainutlaatuinen kirjoitusasu ja toisaalta myös sen hyvin erikoinen ominaislaatu. Muun muassa sen käsivarret ovat paksummat kuin Schwäbische Brezel -suolarinkelissä. Toisin kuin näitä schwabenilaisia suolarinkeleitä, ei baijerilaisia suolarinkeleitä leikata paksua keskikohtaa pitkin (eli niiden malliin ei kuulu leikkaus), vaikka repeytynyt pinta onkin Bayerische Breze -rinkelin tyypillinen tunnusmerkki. Baijerilaiset lipeärinkelit sisältävät vähemmän rasvaa (1,5–4 %) kuin schwabenilaiset lipeärinkelit (4–8 %). Jauhojen suhteellisen pienen rasvapitoisuuden (enintään 4 %) vuoksi Bayerische Breze -rinkelien rapeus tulee esiin erittäin selkeästi. Toisin kuin Schwäbische Brezel -rinkelin, on Bayerische Breze -rinkelin oltava paistunut tasaisesti.

Muodon suhteen voidaan havaita paikallisia eroja. Schwabenilaisissa suolarinkeleissä käsivarret lähtevät erittäin matalalta, minkä vuoksi yläkaarta voidaan kuvata vatsaksi, mutta tyypillisissä baijerilaisissa suolarinkeleissä käsivarret lähtevät selvästi korkeammalta.

Bayerische Breze on merkitty Baijerin elintarvike-, maa- ja metsätalousministeriön ylläpitämään perinteisten baijerilaisten erikoisuuksien tietokantaan, mikä osoittaa sen, että tämä tuote katsotaan Baijerin osavaltiossa perinteiseksi paikalliseksi erikoisuudeksi. Lisäksi monissa lähteissä viitataan usein siihen, että tämä tuote on tyypillinen baijerilainen erikoisuus.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Lipeärinkelin baijerilaisen version syntyminen pohjautuu sattumalta tapahtuneeseen sekaannukseen. Leipuri Anton Nepomuk Pfannenbrenner työskenteli 1800-luvulla Münchenissä hovitoimittaja Johan Eillesin kuninkaallisessa kahvilassa. Eräänä päivänä vuonna 1839 hänelle sattui leivintuvassa kohtalokas virhe. Kun hän kuorrutti tavanomaiseen tapaan rinkeleitä sokerivedellä, hän otti sokeriveden sijaan vahingossa lipeäliemen, joka oli oikeastaan tarkoitettu peltien puhdistukseen. Tulos oli niin vakuuttava, että württenbergiläinen kuninkaan lähettiläs Wilhelm Eugen von Ursingen sai vielä samana aamuna maistaa lipeärinkeliä. Vuoden 1839 helmikuun 11. päivää on tämän johdosta pidetty todistettavasti ensimmäisenä päivänä, jona myytiin lipeärinkeli.

Tyypillistä baijerilaista Breze-lipeärinkeliä valmistaa lähes jokainen osavaltion leipuri. Se on baijerilaisen välipalakulttuurin kiinteä osa samoin kuin Münchener Weißwurst -makkaran ja Bayerischer Leberkäse -maksapasteijan ehdoton lisuke. Kuluttajat arvostavat suuresti Bayerische Breze -rinkeleitä, ja niillä on maailmanlaajuisesti erinomainen maine. Lisäksi ne ovat tulleet maailmanlaajuisesti tunnetuiksi Münchenin Oktoberfest-juhlan kautta.

Bayerische Breze on baijerilaiseen leipurinammattiin liittyvä perinteinen tuote, jota saa vain Baijerin osavaltiosta.

Eritelmän julkaisutiedot

(asetuksen (EY) N:o 510/2006 (3) 5 artiklan 7 kohta)

http://register.dpma.de/DPMAregister/geo/detail.pdfdownload/31500

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Katso alaviite 2.